Politiet frygtede en ulykke.

Søndag morgen har myndighederne været i gang med en større eftersøgning af en mand i vandet ud for Hundested.

Eftersøgningen blev sat i værk, efter at der natten til søndag blev fundet noget tøj, en mobiltelefon og en pung efterladt på havnen.

Samtidig havde en 52-årig mands kammerat slået alarm, da kammeraten ikke var kommet hjem efter en bytur.

Fundet på kro

Politiet satte både i vandet og fik en helikopter i luften, men det var dog et helt andet sted, som den eftersøgte mand blev fundet.

Den 52-årige mand blev nemlig fundet sovende på Hundested Kro omkring klokken 10.

Det fortæller vagtchef David Buch til TV 2.

Den 52-årige har ikke kunnet forklare, hvorfor han efterlod sine ejendele på havnen og derefter tjekkede ind på Hundested Kro.

- Han er fundet i live, men han har fået en skideballe, siger David Buch.